FI Euroopan unionin virallinen lehti C 59/10

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 59/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”EKSTRA DJEVIČANSKO MASLINOVO ULJE CRES”

EY-nro: HR-PDO-0005-01206–3.3.2014

SMM ( ) SAN ( X )

1. Nimi

”Ekstra djevičansko maslinovo ulje Cres”

2. Jäsenvaltio tai kolmas maa

Kroatian tasavalta

3. Maataloustuotteen tai elintarvikkeen kuvaus

3.1 Tuotelaji

Luokka 1.5 – Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

”Ekstra djevičansko maslinovo ulje Cres” on ekstra-neitsytoliiviöljy, joka on saatu oliivipuun (Olea europaea, L.) hedelmästä ainoastaan mekaanisia menetelmiä käyttäen. Oliiveista vähintään 90 prosentin on oltava peräisin slivnjača- ja/tai plominka-puulajikkeista, ja loput 10 prosenttia voivat olla peräisin muista lajikkeista.

Öljyllä on sen markkinoille saattamisen hetkellä oltava seuraavat fysikaalis-kemialliset ja aistinvaraiset ominaisuudet:

— Vapaita rasvahappoja: enintään 0,5 %

— peroksidiluku: enintään 8 mmol O2/kg

— K 232: enintään 2,2

— K 270: enintään 0,2

— väri: vihreästä keltaiseen

— tuoksu: hedelmäinen oliivin tuoksu ja joissakin tapauksissa nurmen tuoksu

— maku: terveellisen tuoreen oliivin maku, jossa on kuitenkin hieman karvautta ja pistävyyttä, ja seuraavat arvot:

— hedelmäisen aromin mediaani: ≥ 2

— karvauden mediaani: ≥ 2

— pistävyyden mediaani: ≥ 2

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Ekstra djevičansko maslinovo ulje Cres -öljyn kaikkien tuotantovaiheiden on tapahduttava 4 kohdassa kuvaillulla maantieteellisellä alueella.

Oliivipuita on viljeltävä tuotantoalueella perinteisin menetelmin, mikä tarkoittaa sitä, että niiden latvukset on pidettävä harvoina ja ilmavina, jotta puut saavat riittävästi auringonvaloa kaikilta suunnilta. Oliivit on poimittava suoraan puista, ja korjuu on saatettava päätökseen viimeistään 31. tammikuuta.

Oliivit on käsiteltävä 48 tunnin kuluessa korjuusta.

Öljy on säilytettävä ilmatiiviisti suljetuissa astioissa 12–20 °C:n lämpötilassa.

Ennen pullottamista on tehtävä kaikki tarvittavat analyysit, joiden avulla selvitetään, onko öljyllä kaikki 3.2 kohdassa tarkoitetut ominaisuudet.

3.6 Viipalointia, raastamista, pakkaamista jne. koskevat erityiset säännöt

Ekstra djevičansko maslinovo ulje Cres -öljy on pakattava myyntipakkaukseensa 4 kohdassa määritellyllä maantieteellisellä tuotantoalueella. Näin varmistetaan öljyn erityisominaisuuksien ja laadun säilyminen, koska jos öljy siirrettäisiin säiliöstä toiseen useita kertoja tai sitä kuljetettaisiin huomattavia matkoja, nämä ominaisuudet voisivat heikentyä.

Öljyn pakkaaminen sen tuotantoalueella tarkoittaa myös sitä, että tuotteen jäljitettävyys voidaan taata ja että jäljitettävyyden tarkistaminen on helpompaa.

Tuote voidaan pullottaa tilavuudeltaan enintään 1 litran astioihin.

3.7 Merkintöjä koskevat erityiset säännöt

Merkinnöissä on sallittua käyttää nimiä, yritysten nimiä ja yksityisten tahojen leimoja tai merkkejä, paitsi jos ne todennäköisesti johtavat kuluttajaa harhaan.

Tuotteen nimen (Ekstra djevičansko maslinovo ulje Cres) on kirjainkokonsa, -tyyppinsä ja värinsä (painoasu) ansiosta erotuttava selvästi muusta kirjoituksesta, mukaan luettuina tuottajan tavaramerkki, kuvat ja kirjoitukset. Tuottajaa koskevien kirjoitusten koko saa olla enintään 70 prosenttia 1 kohdassa määritellyn alkuperänimityksen koosta.

Merkinnässä saa käyttää ainoastaan eritelmässä vahvistettuja termejä. Adjektiiveja korkealaatuinen, aito, perinteinen, tyypillinen, alkuperäinen, kotitekoinen yms. ei saa käyttää, eikä myöskään Cresin saareen liittyviin paikannimiin viittaavia termejä.

On sallittua käyttää maatilojen, perheviljelmien (”stancija”) yms. nimiä ja niiden sijaintiin liittyviä paikannimiä ja viitata tuotantoalueella sijaitsevalla tilalla tai sijaitsevassa maatilojen yhdistyksessä toteutettuun pullotukseen, mutta ainoastaan siinä tapauksessa, että tuote on valmistettu yksinomaan kyseessä olevalla maatilalla kasvavista oliivilehdoista korjatuista oliiveista.

Pakkauksessa on myös oltava merkintä sadonkorjuuvuodesta (sadonkorjuukaudesta).

Edellä mainittujen merkintöjen lisäksi jokaisessa markkinoille saatetussa pakkauksessa on oltava erityinen tarramerkki, jota käytetään Ekstra djevičansko maslinovo ulje Cres -öljyn merkitsemiseen. Merkissä on oltava yhteinen Ekstra djevičansko maslinovo ulje Cres -tunnus ja pakkauksen sarjanumero, millä taataan tuotteen jäljitettävyys ja alkuperä kuluttajille. Yhteinen tunnus on seuraavanlainen:

Kaikilla alkuperänimityksen käyttäjillä, jotka saattavat tuotetta markkinoille sen eritelmän mukaisesti, on oikeus käyttää mainittua merkkiä samoin edellytyksin.

4. Maantieteellisen alueen tarkka rajaus

Oliivien tuotanto ja käsittely sekä Ekstra djevičansko maslinovo ulje Cres -öljyn säilytys ja pullotus rajoittuvat ainoastaan Cresin saarelle. Cresin saaren rantaviiva määrittää maantieteellisen tuotantoalueen rajat.

5. Yhteys maantieteelliseen alueeseen

5.1 Maantieteellisen alueen erityisyys

Cresin saari koostuu liitukauden kalkkikivestä ja dolomiitista, hyvin rajatuilla alueilla paleogeenikauden kalkkikivestä ja pieneltä osin flyssistä. Tähän geologiseen alustaan on muodostunut pääasiassa Terra Rossa -tyyppistä maaperää eli rannikkoalueelle tyypillistä ruskeaa maaperää ja hiekkaista dolomiittimaannosta.

Dolomiittimaaperää esiintyy eniten saaren keskustassa, jossa suurimmat oliivilehtoina hyödynnetyt alueet sijaitsevat. Koska karstilaaksoissa ei ollut tasaista viljelysmaata, aikaisemmin viljelijät hyödynsivät kalkki- ja dolomiittirinteiden ohutta maaperää, johon he raivasivat viljelysmaata poistamalla rinteiltä kiviä ja pinoamalla ne pitkänmallisiksi kasoiksi pitkin rinnettä. Sitä mukaa kun oliivi levittäytyi laajemmalle alueelle, rakennettiin useita vaakasuoria kivimuureja, joiden avulla rinteitä porrastettiin huokoisten viljelysmaa-alueiden perustamiseksi ja suojaamiseksi, jottei maa huuhtoutuisi veden mukana alas enemmän tai vähemmän jyrkkiä rinteitä pitkin. Penkereiden maaperä on syntynyt suurelta osin ihmisen toiminnan tuloksena, ja se on yleensä ohutta ja kallioista, minkä vuoksi maaperä on altis kuivumiselle.

Cresin saaren ilmasto perustuu pääasiassa saaren sijaintiin Kvarnerin alueella ja ilmansuuntiin, joihin se ulottuu, sekä sen topografiaan. Tämän seurauksena siellä esiintyy talvella usein kylmiä ilmavirtauksia ja kesällä konvektiosateita, mikä tarkoittaa sitä, että saarella ei varsinaisesti ole Välimeren ilmastolle tyypillistä kuivaa kautta. Keskimääräinen vuosilämpötila on 13–15,2 °C. Keskimääräinen vuotuinen sademäärä on noin 1 100 mm, ja se jakautuu tasaisesti vuoden ympäri. Cresin saari sijaitsee 45. pohjoisella leveysasteella, eli Ekstra djevičansko maslinovo ulje Cres -öljyn tuotantoalue sijaitsee näin ollen maantieteeltä kannalta katsottuna ja ilmastonsa puolesta aivan oliivinviljelyyn soveltuvan alueen pohjoisrajalla.

Oliiveja on viljelty Cresin saarella aikojen alusta saakka; ensimmäinen asiakirjatodiste on vuodelta 1441 (N. Lemessi, 1979, Note storiche, geografiche, artistiche sull’isola di Cherso, vol. I, s. 46).

Oliivinviljelyn merkityksestä kertoo se, että vuonna 1698 Cresin saarella oli seitsemän öljynpuristamoa (fra J. Vlahović, 1995, Odlomci iz povijesti grada Cresa, Zagreb, s. 104), vuonna 1795 11 (fra J. Vlahović, 1995, Odlomci iz povijesti grada Cresa, Zagreb, s. 107) ja vuonna 1853 24 (N. Lemessi, 1979, Note storiche, geografiche, artistiche sull’isola di Cherso, Roma, vol. IV, s. 358). Adrianmeren itärannan ensimmäinen öljynpuristamo, jossa oli keskuspakoisvoimaan perustuva puristin, perustettiin vuonna 1975 nimenomaan Cresin saarelle.

Öljynpuristamoiden lukumäärän kasvu johti siihen, että öljyä tuotettiin enemmän ja sen laatu parani. Vuonna 1771 Alberto Fortis totesi, että öljy oli tärkein Cresin saarella valmistettava tuote ja että se oli paras Venetsian tasavallassa siihen aikaan valmistetuista öljyistä (Alberto Fortis, 1771, Saggio d’osservazioni sopra l’isola di Cherso ed Osero, Venezia, s. 59–60). Useissa kirjallisissa lähteissä mainitaan, että Cresin saarelta peräisin olevaa öljyä myytiin Kvarnerin alueella 1800-luvun puolivälissä ja jälkipuoliskolla (Eco del Litorale Ungarico, 1843, Fiume, No 1, s. 4; No 7, s. 4; Giambattista Cubich, 1874, Notizie naturali e storiche sull’isola di Veglia, Trieste, s. 149; Dragutin Hirc, 1891, Hrvatsko primorje, Zagreb, s. 155 ja 301; Pučki Prijatelj, 1912, Pazin, XIII, No 36, s. 291).

Tänä päivänä useimmat saaren perheistä viljelevät oliiveja, mikä tekee oliivinviljelystä ainoan saaren kannalta taloudellisesti tärkeän maatalouden alan. Ottaen huomioon maatalouden kannalta erittäin hankalan maaperän ja pinnanmuodostuksen oliivinviljely on muuttunut ajan myötä vain vähän ja on yhä edelleen suurimmaksi osaksi laajaperäistä. Oliivinviljelyyn Cresin saarella liittyvä erityispiirre on se, että lampaat laiduntavat oliivilehdoissa. Koska asianmukaisten maanviljelytekniikoiden käyttäminen on mahdotonta, maan ylikasvua hillitsevätkin lampaat, jotka edistävät myös kosteuden säilymistä maaperässä.

Vuosisatoja vanhan oliivinviljelyperinteen ansiosta Cresin oliivinviljelijöillä on aikojen kuluessa ollut mahdollisuus keskittyä slivnjača-nimellä tunnettuun alkuperäislajikkeeseen, joka on täysin sopeutunut vaikeisiin kasvuolosuhteisiin, sillä se sietää kylmää sekä ohutta maaperää, joka ei juuri sido vettä. Paikallinen plominka-lajike istutetaan tavanomaisesti syvempään maaperään. Oliivivalikoima ei ole muuttunut kahden viimeisen vuosisadan aikana, sillä oliivinviljelijät ovat istuttaneet enimmäkseen alkuperäistä slivnjača-lajiketta, joka tänä päivänä kattaa noin 80 prosenttia saaren puustosta.

Cresin oliivinviljelijät pyrkivät jatkuvasti tuottamaan korkealaatuista öljyä, minkä ansiosta oliivien korjuu- ja käsittelymenetelmät ja -asiantuntemus ovat kehittyneet muutaman viime vuosikymmenen aikana. Sadonkorjuu tehdään erittäin aikaisessa oliivien kypsymisvaiheessa, ja oliivit käsitellään 48 tunnin kuluessa korjuusta käyttämällä uusimpia öljyntuotantomenetelmiä.

5.2 Tuotteen erityisyys

Ekstra djevičansko maslinovo ulje Cres -öljyn aistinvaraisia ominaisuuksia ovat hieman tai jonkin verran karvas tai pistävä maku ja silloin tällöin nurmen tuoksu. Karvauden ja pistävyyden mediaani on pääsääntöisesti yli 2. Öljy ei ole aistinvaraisilta ominaisuuksiltaan täysin tasainen, sillä karvautta esiintyy joskus enemmänkin. Karvaus ja pistävyys ovat myönteisiä ominaisuuksia oliiviöljyssä, ja niiden ansiosta öljyssä on paljon polyfenoleja, joilla on antioksidanttisia vaikutuksia, mikä ehkäisee hapettumisen aiheuttamaa öljyn pilaantumista.

Öljyn erityinen rasvaosuus ja etenkin sen tavallista alhaisemmat kampesteroli- ja stigmasterolipitoisuudet johtuvat siitä, että öljyn valmistuksessa käytetään pääasiallisesti yhtä oliivipuun alkuperäislajiketta (slivnjača) ja yhtä paikallista lajiketta (plominka). Ekstra djevičansko maslinovo ulje Cres -öljyn erityisominaisuuksiin kuuluu alhainen vapaiden rasvahappojen määrä sekä alhainen peroksidiluku (O. Boschelle, A. Rogić, D. Kocijančić, L. S. Conte, 1995, Određivanje sastava lipidne frakcije dviju sorti maslina s otoka Cresa, u odnosu na proces sazrijevanja, Pomologia Croatica, vol. 1, Nos 3–4, s. 16).

Ekstra djevičansko maslinovo ulje Cres -öljyn öljyhappopitoisuus on pääsääntöisesti yli 72 prosenttia.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Ekstra djevičansko maslinovo ulje Cres -öljyn erityispiirteet ovat kehittyneet Cresin saarella vallitsevien erityisten maaperä- ja ilmasto-olosuhteiden sekä ihmisen suoran ja epäsuoran toiminnan seurauksena.

Oliivinviljelyolosuhteet Cresin saarella ovat vaikeat, lähinnä erittäin ohuen maaperän pintakerroksen, melko jykevän kallioperän ja raja-alueen ilmaston vuoksi. Tämän vuoksi paikallisilta oliivinviljelijöiltä kesti melkoisen kauan kerätä riittävästi kokemusta pystyäkseen tunnistamaan oliivilajikkeet, jotka sopivat viljeltäviksi niinkin vaikeissa olosuhteissa. Lopulta he valitsivat slivnjača-alkuperäislajikkeen, joka osoittautui sopivimmaksi ohuessa maaperässä kasvatettavaksi lajikkeeksi ja joka tänä päivänä kattaa 80 prosenttia kaikista saaren puista. Valitsemalla lajikkeet, joiden ominaisuudet vaikuttavat öljyn kemialliseen koostumukseen ja erityisesti tiettyjen sterolien osuuteen, oliivinviljelijöillä on kautta aikojen ja tähän päivään saakka ollut epäsuora vaikutus öljyn ominaisuuksiin.

Oliivinviljelijöiden epäsuora vaikutus Ekstra djevičansko maslinovo ulje Cres -öljyn ominaisuuksiin on pääasiassa seurausta siitä, että he kiinnittävät huomiota sadonkorjuuajankohtiin sekä käsittelynopeuteen ja -menetelmään. Se, että oliivisato korjataan oliivin kypsymisen alkuvaiheessa ja että oliivit käsitellään uusimpia menetelmiä käyttäen, vaikuttaa epäsuorasti polyfenolien määrään ja öljyn karvauden ja pistävyyden mediaaneihin, joiden arvo on vähintään 2, sekä nurmen tuoksun esiintymiseen. Aikaisemmat sadonkorjuuajankohdat ja käsittelyn nopeus vaikuttavat myös rasvahappojen alhaiseen määrään sekä alhaiseen peroksidilukuun.

Polyfenolien määrään vaikuttavat osaltaan myös ilmasto-olosuhteet ja hedelmän kasvu- ja kypsymisajankohta. Lisäksi Cresin saaren maantieteellisestä sijainnista johtuvilla erityisillä ilmasto-olosuhteilla on vaikutusta siihen, mikä öljyhappojen osuus on rasvahappojen kokonaismäärästä. Yleensä osuus on yli 72 prosenttia. Öljyhappojen iso osuus liittyy siihen, että oliivinviljelyolosuhteet ovat tavallista viileämpiä.

Toisin sanoen Ekstra djevičansko maslinovo ulje Cres -öljyn kemiallinen koostumus ja tyypilliset aistinvaraiset ominaisuudet johtuvat pääasiassa Cresin saaren maaperä- ja ilmasto-olosuhteista, käytettyjen lajikkeiden geneettisistä ominaisuuksista, paikallisesta oliivien korjuuta ja käsittelyä koskevasta asiantuntemuksesta ja näiden kaikkien tekijöiden yhteisvaikutuksesta.

Eritelmän julkaisutiedot

(asetuksen (EY) N:o 510/2006 5 artiklan 7 kohta (3))

http://www.mps.hr/UserDocsImages/HRANA/CRESKO%20MASLINOVO%20ULJE/Specifikacija_ulje_Cres_FINAL7_cover.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.